runetrust/blame-folketinget-dk huggingface dataset:
Christina Olumeko (ALT), 2026-02-25:
Jeg er glad for at høre ordføreren bekræfte, at vi partier i postaftalen jo ikke har fået nogen nødplan, og jeg ser frem til, at ministeren sender den.
Ministeren svarede lidt udenom før, da jeg spurgte om det, men jeg kan forstå, at både Alternativet og Socialdemokratiet er enige i, at vi som aftalepartier og i det hele taget som folketing bør se den.
Det var faktisk lige præcis nogle af de udtalelser, ordføreren har haft i Ekstra Bladet, jeg gerne vil spørge om.
Thomas Monberg (S), 2026-02-25:
Allerførst vil jeg slå fast, at jeg tolker det, ministeren siger, som at vi kan se planen for behandlingen af valgkort.
Vi ved jo heller ikke, hvornår valget kommer.
Der er jo nok lidt mere valgpanik herinde lige nu, end der har været længe, så derfor er det selvfølgelig også aktuelt lige nu, men det kan jo være, at det først kommer den 31. oktober.
Vi har generelt tillid til ministeren, og derfor regner jeg også med det, når han heroppefra siger, at den er på vej.
Når vi ser den plan, skal vi selvfølgelig handle rettidigt.
Det er jeg med på.
Derfor forventer jeg en hurtig forbedring af markedet, for det nytter ikke noget, at vi ikke får de ting frem, som vi skal, om det er blodprøver eller andet.
Det skal borgerne kunne regne med, og derfor slutter jeg også min tale med at sige, at det handler om tillid, og at vi skal værne om den tillid.
Men at sætte et præcist tidspunkt ind for, hvornår jeg føler det her er udløbet, er svært at gøre, for jeg regner klart med, at der kommer forbedringer meget hurtigt.
Ane Halsboe-Jørgensen (S), 2026-02-25:
Så vil jeg gentage mit svar fra tidligere, nemlig at hvis man går ind og ændrer definitionen af yderkommuner, vil der være en risiko for, at Europa-Kommissionen finder, at befordringsfradraget for yderområder udgør indirekte diskrimination i forhold til EU-reglerne.
Det er jo så det valg, man står over for.
Derfor har vi valgt med de nye muligheder for studerende, som jeg er rigtig glad for at vi har fået indført, at lægge os op ad nogle kendte afgrænsninger, som vi ved der er rum for.
Jeg har den allerstørste interesse i, at vi ikke tvinger folk til at flytte fra de mindre byer alene for at kunne uddanne sig, og jeg synes, det er godt, at der nu er så mange tusind studerende, der har fået de her nye muligheder i vores land.
Christina Olumeko (ALT), 2026-02-25:
Det tror jeg vi alle sammen håber på, altså at der kommer forbedringer i postleveringen.
Men jeg vil gerne være lidt mere konkret på, hvor Socialdemokratiet står.
Vi har stadig væk ikke set ministerens nødplan, og vi er enige om, at den bør fremlægges for Folketinget.
Hvad forestiller ordføreren sig, når vi under en valgkamp potentielt kan stå i en situation, hvor der er nogle borgere, der ikke har modtaget valgkortene?
Skal vi der have tillid til, at ministeren har en nødplan, eller bør vi se den inden?
Leila Stockmarr (EL), 2026-02-25:
Tak for det.
Enhedslisten og Alternativet har indkaldt til den her hasteforespørgsel, fordi vi ikke er trygge, med hensyn til om der er et tilstrækkeligt nødberedskab, så alle stemmeberettigede danskere rettidigt får deres valgkort, hvis der skulle opstå problemer med fordelingen af valgkort fra daos side, som jo pr. 1. januar har overtaget ansvaret for omdeling af breve i Danmark efter postloven fra 2023.
Den her hasteforespørgsel er meget væsentlig, for skulle der opstå udfordringer, der i allerallerværste fald skulle vise sig at have konsekvenser for, om nogen får stemt, ikke får stemt, eller om der opstår tumult i pressen, så kan det være en udfordring for vores demokrati, hvis det svækker tilliden til, at tingene er foregået, som de skulle.
Det kan jo i værste fald betyde, at der er nogle, der ikke får stemt rettidigt, som de ellers havde tænkt.
Så det her er på ingen måde et drilleri.
For selv om vi kan notere os, at ministeren siger, der er et beredskab, er sandheden, at vi ikke har set et konkret nødberedskab, der svarer på alle de udfordringer, vi også kunne se eksperter i pressen sige kan opstå, hvis der opstår problemer med fordelingen af valgkort.
Vi har jo bare de sidste par uger set, hvor mange udfordringer der har været med dao.
Man skal bare åbne en avis eller tænde for fjernsynet; så er det meget tydeligt, at der er udfordringer.
Det er jo i det lys, vi har indkaldt til den her hasteforespørgsel, for vi vil godt være helt sikre på, at der er styr på situationen under en valgkamp, når dao så får pålagt opgaven, som de har: at skulle omdele over 4 millioner valgkort oven i den almindelige omdeling af breve.
Så det her handler om, at vi godt kunne tænke os at høre ministerens bud på et nødberedskab.
Tak for ordet.
Leila Stockmarr (EL), 2026-02-25:
Jeg tror, jeg vil undlade at kommentere på, at ministeren sammenligner fordelingen af valgkort med fordelingen af pakker oven på black week.
Det taler vist for sig selv.
Det er L 57, som også handler om droner og alt muligt andet.
Så jeg synes, ministeren skylder at fortælle tilhørerne, at der kan være andre årsager til, at partierne ikke har stemt ja til den lov.
I forhold til den plan, L 57 udstikker bliver vedtaget, vil jeg gerne have, at ministeren svarer på: Svarer den på, hvad der skal ske, såfremt valgkortene ikke kommer frem rettidigt på valgstederne, hvis der er en meget lang kø af vælgere, der ikke er printerkapacitet og der skal printes valgkort?
Svarer den på, såfremt uheldet alligevel er ude og valgkortene ikke kommer frem, hvad de stemmeberettigede danskere, der ikke er med på den digitale tidsbølge, skal gøre, hvis de ikke kan logge på MitID
af mange gode grunde
Thomas Danielsen (V), 2026-02-25:
Jeg har med nysgerrighed forsøgt at finde i noget lovbemærkningerne om, at man ikke var betrygget i det her nødberedskab, men har ikke kunnet finde noget, heller ikke på den del.
Men det er rigtigt, at lovforslaget også indeholdt ansvarlige beslutninger i forhold til dronehændelser.
Men nej, det er sådan, at loven giver mulighed for, at hvis vi konstaterer svigt, kan vi med kritisk infrastruktur udpege enhver virksomhed, altså mod kompensation selvfølgelig.
Det er meget handlekraftigt og effektivt.
Så den del er der styr på.
Det gælder dag for dag: Hvad kommer der til at ske, hvor mange dage får dao til at udlevere de her valgkort, hvor mange dage forventer de at skulle bruge på at udlevere dem, og hvor lang tid har vi så til at reagere, hvis vi konstaterer, at det ser ud til, at det kniber?
Christina Olumeko (ALT), 2026-02-25:
Ifølge ministeren ligger der en plan for, hvad der skal ske i de kommende dage i løbet af en valgkamp, hvis det viser sig, at dao ikke er i stand til at levere valgkortene.
Ministeren refererer til en forholdsvis operationel plan.
Ministeren kan også forstå på Folketinget, at vi er utrygge ved den håndtering, ministeren indtil videre har haft af de bekymringer, der har været om dao.
Indenrigsudvalget har spurgt ministeren om en nødplan.
Ministeren har ikke svaret.
Det, ministeren siger nu, er nye oplysninger.
Vil ministeren rent faktisk fremlægge den nødplan?
Altså, hvad gør man i dagene under valget, og hvordan konstaterer man, at der er et svigt fra dao, hvis der kommer et svigt?
Det håber vi selvfølgelig ikke.
Hvordan skal de borgere, der ikke har fået et valgkort eksempelvis, hvis vi skulle komme dertil, reagere?
Kan vi i Folketinget få fremlagt den plan?
Thomas Danielsen (V), 2026-02-25:
Det lovbestemte er jo de meget handlekraftige muligheder, jeg har som minister i kraft af det store flertal af Folketinget, der bifaldt det her sikkerhedsredskab, ikke bare i forhold til valgkort, men generelt i forhold til kritiske informationer, som valgkort altså hører under.
Så er der en aftale, og det var det, jeg hentydede til, en meget nøje aftale, mellem KOMBIT og dao, som bl.a. indeholder, at 5 dage før valget skal valgkortet være i hænde, 13 eller 14 dage før valget skal kortene være printet, leveret og sorteret, og så husker jeg det, som om det er 7 dage før valget, dao planlægger med at være færdige.
Kenneth Fredslund Petersen (DD), 2026-02-25:
Det lyder rigtig godt, når nu ministeren siger minus 5 dage og minus 7 dage.
Hvornår eksekverer man på at pege på en anden?
Hvor tæt er man på, også for at en anden postleverandør overhovedet kan nå det her?
Vi bilder os ind, at det betyder noget for valgdeltagelsen.
Det er ikke nogen hemmelighed, at man kan gå ned at stemme uden et valgkort, men vi tror på det, vi vil gerne styrke demokratiet, og vi vil gerne opfordre til, at en valgdag bliver med så høj en deltagelse som overhovedet muligt.
Så det, vi er bekymret for, er, hvor tæt man er på, inden man eksekverer på at pege en ny ud, og hvor lang tid vedkommende så skal bruge for at kunne nå det.
Hvis det er minus 5 dage, begynder det at blive svært, forestiller jeg mig.
Thomas Danielsen (V), 2026-02-25:
Men det er jo derfor, vi følger det dag for dag.
Så er der noget i planen, som af den ene eller den anden årsag skrider, kan vi jo handle.
Med den her lov kan vi endda bede en landsdækkende postvirksomhed eller en lokal postvirksomhed i et bestemt område om at tage den her kasse.
Vi kan sige: Den er med valgkort, og den har så stor en betydning, at I skal nedprioritere jeres andre breve eller pakker.
Så det er det, der er hele sagen.
Jeg håber, det står enhver klart, at alle vi partier, der ligesom har lavet den her lov, har taget det meget alvorligt, både med valgkort, men også med den situation, vi i øvrigt står i i en usikker verden.
Hvis der er samfundskritisk information, bliver den prioriteret over pakker fra Temu eller tante Oda, eller hvad der ellers er.
Så er det den vigtigste information, og den kan vi overrule med.
Leila Stockmarr (EL), 2026-02-25:
Tak, og tak for talen, og også tak for at have fokus på behovet for de fysiske valgkort til alle stemmeberettigede danskere.
Nu svarede ordføreren til sidst lidt på det, jeg egentlig ville spørge om, og det var, om ordføreren også selv har set og læst den plan, som transportministeren i dag i Ekstra Bladet skriver har været lagt offentligt frem længe, og som vi også hører transportministeren sige inkluderer et dag til dag-nødberedskab.
Så jeg vil gerne spørge ordføreren, og nu sagde ordføreren det selv: Har ordføreren set det nødberedskab, og hvis ikke ordføreren har set det, hvad mener ordføreren så – med det in mente, at vi står i den her situation med daglige historier om daos udfordringer – om, at vi som Folketing ikke har set den plan?
Kenneth Fredslund Petersen (DD), 2026-02-25:
Det er korrekt.
Jeg har ikke set nødplanen.
Jeg vil rigtig gerne se den, og jeg går også ud fra, at ministeren har fået fat i budskabet, så jeg tænker, den kommer en af de nærmeste dage.
Det her haster, for det er jo ikke utænkeligt – det er jo ikke utænkeligt – at statsministeren kunne finde på at udskrive valg på tirsdag.
Hvis statsministeren vælger at gøre det, forestiller jeg mig, at dao, som situationen er lige nu, er i større problemer, end de ville være, hvis det blev udskrevet i september.
Det er derfor, det her haster lidt.
Leila Stockmarr (EL), 2026-02-25:
Mener ordføreren også, at når vi så får det nødberedskab – forhåbentlig kan vi også give input til det – bør det nødberedskab give svar på, hvordan man skal løse den udfordring, der kan være, hvis man på et valgsted har mange vælgere, der ikke har modtaget deres valgkort, altså hvor folk kommer derned, der skal printes og der er kun én printer, og så kommer der en lang kø?
Og hav netop det in mente, at valgforsker Kasper Møller Hansen netop siger, at køer i sig selv kan give en lavere valgdeltagelse, for hvis køen er for lang, kan der være nogle, der ikke går ned og stemmer.
Er ordføreren enig i, at nødberedskabet bør inkludere en plan for, hvad man skal gøre helt lavpraktisk, hvis der mangler printere på valgstederne?
Kenneth Fredslund Petersen (DD), 2026-02-25:
Det er jeg helt enig i.
Det kredser jo omkring lige nøjagtig vores fokus på det her, nemlig vigtigheden af, at folk deltager.
Alle skal have tilbuddet, også meget gerne dagen før, hvis det kunne lade sig gøre – de får de nok besked via tv-avis osv. – men det er jeg helt enig i.
Jens Meilvang (LA), 2026-02-25:
Tak til formanden, og tak til Enhedslisten og Alternativet for at indkalde til den her forespørgselsdebat.
Liberal Alliance er sådan set meget enig i intentionen: Der skal være styr på det her.
Vi finder det også vigtigt, at der kommer valgkort ud til danskerne inden valget.
Men vi er sådan set meget trygge ved situationen.
Jeg behøver nok ikke at komme ind på detaljerne, men vi er faktisk meget trygge ved det, ministeren læste op, og det beredskab, der er.
Hvis det ikke lykkes dao at få dem omdelt, er jeg sikker på, at vi nok skal finde en løsning, så de her valgkort kommer ud til danskerne.
Derfor støtter vi så også regeringens vedtagelsestekst, og så har jeg sådan set ikke meget mere at sige til det.
Leila Stockmarr (EL), 2026-02-25:
Jeg antager, at ordføreren er glad for, at vi har fået en markedsbaseret fordeling af breve og hermed også valgkort i Danmark.
Men jeg kunne godt tænke mig at spørge ordføreren: Hvornår mener ordføreren at vi i forbindelse med en valgkamp og daos håndtering af 4,2 millioner valgkort skal aktivere det her meget omtalte nødberedskab?
Hvornår mener ordføreren der er tale om et markedssvigt, der har en karakter af, at det her beredskab skal aktiveres?
Jens Meilvang (LA), 2026-02-25:
Det kunne være fedt lige at slynge et eller andet ud – 5 dage før eller et eller andet.
Men det synes jeg faktisk at der er nogen, der er lidt mere inde i det end mig, der skal tage stilling til.
Det kommer jo også lidt an på, hvis nu det hele kokser, hvordan de firmaer, der skal overtage opgaven, ser på opgaven.
Kan de gøre det på 3 dage?
Skal de bruge en uge til det?
Det kommer lidt an på, hvad man sætter i stedet, og den information har jeg ikke.
Så det går jeg ud fra de har styr på i ministeriet.
Det har jo selvfølgelig meget at sige, hvor meget tid der skal bruges på at overtage opgaven.
Kenneth Fredslund Petersen (DD), 2026-02-25:
Tak for ordet, formand.
I dag taler vi om noget af det, der er allervigtigst for mig: deltagelse i vores demokrati.
Jeg har faktisk også haft fornøjelsen af at have været valgtilforordnet rigtig mange gange, og jeg må bare erkende, at jeg faktisk har oplevet en del mennesker, der møder op uden et valgkort og er meget usikre på, om de overhovedet kan få lov til at stemme.
Det kan de.
Men kravet er jo i hvert fald, at de i første omgang møder op – uvidende om, om de kan stemme.
Det er så en af de ting, der er meget vigtige for os i Danmarksdemokraterne, altså at man får den her fysiske påmindelse, for vi bilder os faktisk ind, at det betyder noget.
Jeg tror, de fleste er bekendt med, at der har været en tendens til, at valgdeltagelsen måske har været lidt faldende og der kommer mange blanke stemmer – eller at der er mange, der ikke møder op.
Jeg har prøvet at sidde som valgtilforordnet, og første gang jeg sad der, gik det op for mig, hvor godt vores demokrati er, og hvor veltilrettelagt det er.
Det ønsker vi også at det skal være i forhold til udbringningen af valgkort.
Det, der er bekymrende her, er, at hvis nu statsministeren udskriver valg på tirsdag, vil min frygt være væsentlig større, end hvis statsministeren valgte at udskrive valg i september, for så tror jeg da, at dao ville have haft de der 5-6 måneder ekstra til at få styr på deres ting.
Jeg ved godt, at vi taler om valgkort i dag, men som ministeren også var inde på, og som den tidligere ordfører for Venstre, Hans Christian Schmidt, var inde på, handler det her jo også om kræftprøver, blodprøver og mange andre ting.
Så vi mener faktisk, at ministeren skal tage det her meget alvorligt.
Jeg glæder mig også til, at vi kan få lov at se den her plan, som KOMBIT og dao har.
Det vil i hvert fald skabe en form for tryghed, hvis vi kan se, at den dækker det ind.
For som sagt er det et problem, dao skal have håndteret, når de har medarbejdere, der åbenlyst vælger at holde tidligere fri en dag eller ønsker at blive fyret, som ministeren sagde – det ene eller det andet, det er lige ringe med begge dele.
Så for Danmarksdemokraterne drejer det her sig om, at de her valgkort skal ud fysisk, og hvad gør man, hvis nogle ikke får dem og ikke møder op den dag?
Så har vi et problem, hvis man mod sin vilje har misset valgdagen.
Jeg ved godt, der er masser af kampagner, men ikke desto mindre er der faktisk behov for, at vælgerne får den her reminder.
Tak for ordet.
Thomas Monberg (S), 2026-02-25:
Det er jo der, vi skal følge det her dag til dag, som Transportministeriet også ville gøre sammen med de her aktører.
Det er vigtigt.
Det er også vigtigt, at vi har tillid til de institutioner, vi har i vores samfund, og der har jeg tillid til Transportministeriet og til, og at de følger op på det her og leverer, så alle borgere kan komme ned og stemme – noget, som er rigtig, rigtig vigtigt i vores land.
Hans Christian Schmidt (V), 2026-02-25:
For det, formand.
Inden vi går i gang med debatten, synes jeg, at der er grund til at rose ministeren for, at ministeren har taget det meget alvorligt.
Jeg er ikke et øjeblik i tvivl om det.
Som ministeren allerede har redegjort for, er dao jo rigtig godt forberedt på den kommende opgave med at omdele valgkort i forbindelse med folketingsvalget.
Dao og KOMBIT er jo de to, som man skal huske har en plan, og det skal de også have, for det er dem, der står for både print, sortering og omdeling af valgkortene, og Transportministeriet kommer til at følge den kommende omdeling af valgkort meget tæt
Jeg vil sige, at det også er vigtigt, men det har jeg også fuld tillid til ministeren vil følge meget tæt, som han også sagde.
Det er ikke anderledes, end at i den her situation har vi tillid til, at ministeren vil gøre det, ligesom vi har tillid til ministeren generelt.
Jeg vil så sige, at der ikke er nogen ordførere, der behøver at frygte, at der er vælgere, som pludselig ikke kan stemme på valgdagen.
For det første kan man altid gå ned til det lokale stemmested og fremvise legitimation, og så kan man stemme, også uden fysisk valgkort.
Skulle den helt ekstraordinære situation opstå, ville det være sådan, at der er behov for et nødberedskab, og så får man alle valgkort bragt ud, og så kan transportministeren jo udpege en eller flere virksomheder, som ministeren selv har været inde på.
Det synes jeg er godt.
Det er i øvrigt også helt nyt; det har vi aldrig haft før.
Vi har aldrig før haft den regel, at man kunne udpege nogen på den måde, og det siger jeg, selv om jeg af to omgange har haft ansvaret for PostNord; vi har aldrig nogen sinde før fået det gennemført.
Så det er en nyskabelse, og jeg hilser det velkommen.
Så bliver det spændende at se, hvad de stemmer, men det med at gå ned at stemme skal nok gå.
Jeg skal lige slutte med at hilse fra De Radikale, som ikke kan være her i dag, og sige, at de også står bag regeringens vedtagelsestekst.
Det er hermed gjort.
Tak for ordet.
Leila Stockmarr (EL), 2026-02-25:
Jeg kunne godt tænke mig at spørge ordføreren, om ministeren og regeringen har foretaget en særskilt risikoanalyse af udsendelsen af de over 4 millioner valgkort, og om den her risikoanalyse og nødplanen er lavet med udgangspunkt i de udfordringer, der har været i januar, vel vidende at de udtalelser, der også er kommet fra ministeren med henvisning til den analyse, der er blevet lavet – hvor ministeren siger, at dao leverer bedre end PostNord – er om tiden, før dao overtager ansvaret for postomdeling.
Det er det ene spørgsmål.
Hans Christian Schmidt (V), 2026-02-25:
Jeg kender transportministeren og har fuld tillid til transportministeren, og derfor er jeg også sikker på, at transportministeren vil håndtere de her sager.
Jeg kunne slet ikke drømme om, at det ville være tilfældet, at han ikke ville det.
Men lad mig sige det sådan, så det ikke kan misforstås: Jeg tror, man skal passe på med at tro, at fordi det er valgkort, altså noget, der berører os selv, så er vi meget, meget opmærksomme på og synes, at der skal laves nye beregninger.
Der skal laves de beregninger, som hele tiden har været forudsat.
Og der vil jeg sige, at hvis transportministeren føler, at der skal laves beregninger her, så må han jo lave beregninger.
Men altså, man skal jo ikke forholde sig anderledes til det, fordi det er et valg til Folketinget, der foregår, og at det er valgkort i forbindelse med afholdelse af det valg.
Det synes jeg man skal lade være med.
Man skal forholde sig til det, som man ville forholde sig til enhver anden sag.
Leila Stockmarr (EL), 2026-02-25:
Jeg fik egentlig ikke svar på mit spørgsmål, som handlede om, om der var foretaget en særskilt risikoanalyse, altså om man vurderer, at dao har kapaciteten til at omdele valgkort, med udgangspunkt i tiden, efter dao har overtaget ansvaret for omdelingen af breve i Danmark.
Det var det ene spørgsmål.
Så vil jeg spørge sådan måske lidt mere politisk: Kan Venstre leve med det, hvis et vist antal danskere ikke modtager deres valgkort og dermed er henvist til at være afhængige af at komme på MitID med de udfordringer, vi ved der er for visse samfundsgrupper i forhold til at tilgå informationer digitalt om noget så vitalt som at praktisere sin stemmeret?
Hans Christian Schmidt (V), 2026-02-25:
Nu har jeg heldigvis haft den store fornøjelse at være valgtilforordnet, så jeg har jo oplevet, at folk er kommet ned for at stemme uden deres valgkort, og det er sket tit.
Og de er aldrig i tvivl om, om de kan stemme eller ikke kan stemme.
Det ved de alle sammen at de godt kan.
Så der vil jeg selvfølgelig sige, at hvis man føler, at man skal have en opmærksomhed omkring det, så skal man selvfølgelig skabe det.
Men ellers skal jeg ikke give nogen gode råd til ministeren om, hvad ministeren skal eller ikke skal.
Jeg går ud fra, at det er et spørgsmål til ministeren om, om ministerens svar bygger på, at man har undersøgt noget, eller om det er, fordi dao har sagt, at de gør, hvad de kan, og så tror man på det.
Christina Olumeko (ALT), 2026-02-25:
Tak for ordet, og tak til ordføreren for talen.
Ud over nogle af de fejl og forsinkelser, der har været i postomdelingen her i starten af året, som har skabt noget utryghed, er det også faldet mig for brystet, at direktøren for dao har været ude at sige, at han egentlig ikke kunne garantere, at leveringen af valgkort i forbindelse med det kommende folketingsvalg vil ske rettidigt.
For som direktøren sagde, kan der altid ske fejl i systemer.
Det er givetvis rigtigt, men det er jo også noget utrygt, at det bliver sagt på den måde fra en direktør til offentligheden, og især når det heller ikke herfra er klart, om der egentlig er en nødplan.
Når ordføreren føler sig tryg ved den udtalelse fra dao, er det så også, fordi ordføreren har set den her nødplan, som ministeren i Ekstra Bladet udtaler er givet åbent, og har ordføreren læst den selv?
Hans Christian Schmidt (V), 2026-02-25:
Nej, det skyldes, at jeg har stor tillid til transportministeren, men det har jeg nu altid haft, så der er ikke noget nyt i det.
Vi har jo masser af love, vi vedtager herinde, hvor vi bagefter må sige: Jamen vi tror på, at ministrene følger op på det.
For det er nu engang det, man skal under ministeransvarligheden.
Peter Have (M), 2026-02-25:
Tak for det.
Ordførerens tale får det til at lyde, som om postuddelingen i Danmark er kollapset.
Altså, dao har overtaget udbringningen af dansk post.
Vil ordføreren så ikke anerkende, at de gør et rigtig godt stykke arbejde og får udbragt rigtig meget post, at der er nogle små fejlmargener, og at det ikke er sådan, at det er 30 pct. af posten, som ikke kommer ud?
Det kommer til at lyde, som om posten slet ikke kommer ud, og jeg vil bare gerne have, at ordføreren forholder sig til, at det ikke er så slemt, som der lige blev givet udtryk for her.